Drie sterf tydens gyselaarsdramaArgieffoto: Kent Williamson Drie mense is dood nadat ŉ gyselaarsdrama hom Donderdagoggend in Lentegeur in Mitchells Plain in die Wes-Kaap afgespeel het. Sers. Noloyiso Rwexana, woordvoerder van die polisie, het aan Maroela Media bevestig die polisie is omstreeks 09:10 na ŉ gyselaarssituasie in Begoniastraat ontbied. Volgens berigte het ŉ polisiebeampte verbonde aan die Lentegeur-polisie sy vriendin en haar ma gyselaar gehou. Onderhandelaars en nooddienste is ook glo na die toneel ontbied. Die drama het tot ŉ einde gekom toe die polisiebeampte na bewering albei vrouens doodgeskiet het voordat hy homself ook om die lewe gebring het. Rwexana wou in dié stadium slegs bevestig dat twee vroue, onderskeidelik 27 en 54 jaar oud, doodgeskiet is. Sy het ook bevestig dat ŉ 41-jarige polisiebeampte vermoedelik homself doodgeskiet het. Die motief vir die voorval is nie tans bekend nie. Rwexana het gesê die polisie is besig met ŉ geregtelike doodsondersoek.